Trein, motor bots naby Stellenbosch - Maroela Media
Vyf mense, onder wie 'n vierjarige kind, is beseer toe 'n trein Donderdagmiddag buite Stellenbosch in die Wes-Kaap teen 'n motor gebots het.
Werner Vermaak, woordvoerder van ER24, het gesê die voorval het omstreeks 15:00 naby die Muldersvlei-treinstasie plaasgevind.
"Die presiese omstandighede rondom die voorval is onbekend en word deur owerhede ondersoek. By paramedici en die plaaslike nooddienste se aankoms op die toneel kon 'n mens sien die motor se wrak is 'n paar meter ver op die treinspore gesleep ná die botsing," het Vermaak gesê.
Twee vroue, vermoedelik 25 en 40 jaar oud, het ernstige beserings opgedoen. "Die 25-jarige vrou het verskeie beserings opgedoen en moes per helikopter na die Tygerberg-hospitaal geneem word."
Die 40-jarige vrou is met 'n ambulans na die Mediclinic Stellenbosch gehaas.
Die ander drie insittendes het matige beserings opgedoen en is na nabygeleë hospitale geneem vir verdere behandeling.
ER24 foto's Stellenbosch
Helder oor dag nie gesien nie?Hoe kan dit wees?'n Trein is tog 'n massiewe gevaarte!
Tiger, ek vra dieselfde vraag. Hoe groot is 'n trein?
Ek wonder presies hoeveel van hierdie tipe ongelukke in die laaste 50 jaar by Muldersvlei plaasgevind het. Dit sal 'n 'eye-opener' wees.
Moenie met 'n trein probeer resies jaag nie. Jy sal 2de kom as jy net 'n sekonde te laat is! So wag maar eerder dat die trein eers verbykom en dán ry jy . Ek onthou toe ek nog jonk en onverantwoordelik was, het ek ook eendag gedink ék sal voor die trein by die oorgang wees. Toe nie. Ek het met voetrem, handrem en alles wat ek kon, in 'n stofwolk nét voor die trein tot stilstand gekom. Ék het dit nóóit , óóit weer gewaag nie.!